Om en god uge triller bolden igen i den danske Superliga. Søndag klokken 16 møder AaB FCK i Parken. Men inden det går løs, mødtes AaB og AGF i eftermiddag til en sidste testkamp for begge hold. Kampen var til tider hård, men en ganske velspillet træningskamp. Det var tydeligt at se, at det var sidste chance for de to holds spillere for at vise sig frem for trænerene, inden de skal beslutte, hvilke 11 spillere der starter på banen i den nye sæson. Og særligt én spiller var iøjnefaldende for de omkring 500 tilskuere, der trodsede buller, brag og lyn på AaB’s anlæg i Øster Uttrup. Louka Prip Andreasen som AaB har hentet i AC Horsens. Han bliver en kæmpe gevinst for AaBs offensive spillestil i den kommende sæson. Han var kampens helt store oplevelse, og kronede sin flotte indsats med oplægget til kampens eneste mål. Først rundbarberede han en AGF-forsvarer og serverede derefter et perfekt indlæg for indskiftede Kasper Kusk, der vel scorede sit første og måske eneste mål i karrieren på hovedstød, så AaB fuld fortjent vandt den sidste testkamp med 1-0. AaB's trænerstab havde valgt en 3-5-2 startopstilling til denne sidste træningskamp, og især i første halvleg så det ud til at være den perfekte opstilling. AaB sad fuldstændig på kampen, og havde blandt andet tre forsøg på stolpen. Holdet kunne have været foran med både 2-0 og 3-0, og det takket været netop nyindkøbte Louka Prip Andreasen, der sammen med Magnus Christensen fuldstændigt styrede spillet på midtbanen. AaB’s startopstilling til dagens kamp er et godt bud på, hvordan startopstillingen om en uge kommer til at se ud i Parken. Det betyder, at blandt andet Kasper Kusk igen må affinde sig med kun at være andet valg i startopstillingen, og det store spørgsmål er, om sportschefen i AaB, Inge André Olsen er tilfreds med spilletruppen, som den ser ud, her en uge før det går løs. Det trækker op til, at flere spillere kan blive lejet ud til andre klubber, inden sæsonen bliver skudt i gang. Og et andet uafklaret spørgsmål er, om AaB får lov at beholde den stærke målmand Jacob Rinne. Herunder kan du høre, hvad Inge André Olsen svarede til nogle af de uafklarede spørgsmål om spillertruppen. Kampen endte 1-0, og da det er sidste træningskamp, skal I ikke snydes for kampens eneste scoring. Læg mærke til, at Louka Prip Andreasen afdribler to AGF forsvarsspillere, inden han serverer bolden til Kasper Kusk, der scorede et sjældent mål på hovedstød.

Opsummering:
Om en uge begynder Superligaen igen, når AaB på udebane møder FCK. I dag havde nordjyderne generalprøve i en træningskamp mod AGF.